b'\n_START_ARTICLE_\nSmrekova sirovka\n_START_SECTION_\nOpis\n_START_PARAGRAPH_\nV preteklosti je veljalo, da je smrekova sirovka le podvrsta u\xc5\xbeitne sirovke (L. deliciosus). Kot isto vrsto jo \xc5\xa1e vedno vodijo v Tur\xc4\x8diji, kjer imata obe gobi enako ime (\xc3\x87am melkisi ali \xc3\x87intar) _NEWLINE_Klobuk gobe ima premer od 5 do 10 cm, sprva je izbo\xc4\x8den z ravnim temenom in podvihanim robom. Pri starej\xc5\xa1ih primerkih postane v sredini udrt, rob pa se zravna. Po zgornji strani ima gladko, okrasto oran\xc5\xbeno, kolobar\xc4\x8dasto lisasto povr\xc5\xa1ino, ki kasneje mo\xc4\x8dno obledi in delno pozeleni. Trosovnica je sprva oran\xc5\xbena kot klobuk, listi\xc4\x8di pa so gosti in pripeti na bet. Na po\xc5\xa1kodovanih mestih ponekod pozelenijo, vendar ne tako mo\xc4\x8dno, kot pri navadni sirovki._NEWLINE_Valjast, raven, gladek in proti dni\xc5\xa1\xc4\x8du nekoliko o\xc5\xbeji bet je visok od 5-8 cm in ima premer od 1-1,5 cm. V mladosti je bet poln, kasneje pa postane votel. Obi\xc4\x8dajno je brez jamic, na po\xc5\xa1kodovanih mestih je rde\xc4\x8de lisast._NEWLINE_Meso smrekove sirovke je bledo oran\xc5\xbeno, na prerezanih mestih pa izlo\xc4\x8da oran\xc5\xbeni mle\xc4\x8dek, ki na zraku porde\xc4\x8di in s \xc4\x8dasom postane vinsko rde\xc4\x8d. Vonj gobe je prijeten, po okusu pa je precej bolj grenka od ostalih vrst sirovk._NEWLINE_Elipsasti mre\xc5\xbeasti trosi so veliki od 7,5-10 x 6-7,5 mikrona, trosni prah pa je svetlo okrast.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nSmrekova sirovka je ime dobila po zanjo zna\xc4\x8dilnem rasti\xc5\xa1\xc4\x8du, ki je pod smrekami, sicer bi jo lahko zamenjali z navadno sirovko (Lactarius semisanguifluus), ki raste pod bori. Od navadne sirovke se lo\xc4\x8di tudi po tem, da njen mle\xc4\x8dek manj pozeleni in ima bolj grenak okus. Raste posami\xc4\x8dno ali skupinsko pod smrekami. Uspeva od poletja do pozne jeseni._NEWLINE_Smrekova sirovka je dobra goba, kljub grenkastemu okusu, primerna je za me\xc5\xa1ane gobje jedi in za konzerviranje v kisu in slanici. Gurmani okus smrekove sirovke primerjajo z okusom piva, saj ima prijeten grenkast okus.'